**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2025. április 25-i nyilvános ülésére**

**TÁRGY:**

**A Balatonberény, Bartók B. u. 6. szám alatti középső lakás bérleti szerződésének felmondása**

**ELŐADÓ:**

Druskoczi Tünde

polgármester

**Tisztelt Képviselő-testület!**

Balatonberény Község Önkormányzatának képviselő-testülete a 43/2007.(II.28.) számú határozatával Gáspár Imre volt hivatali dolgozót jelölte ki az önkormányzat tulajdonát képező, a határozatban Bartók B. u. 6/B. szám alatti lakásként megjelölt ingatlan bérlőjéül azzal, hogy a bérleti jogviszony a lakás esetleges elidegenítéséig tart.

A bérlővel a GAMESZ, mint a Balatonberényi Nonprofit Kft. jogelődje kötötte meg a bérleti szerződést, melynek 3. pontja szerint a bérleti jogviszony 2007. április 1. napjától kezdődően határozott ideig tart, addig, amíg a képviselő-testület a lakás kijelölését határozatával vissza nem vonja.

A szerződés 14. pontja értelmében a bérlő tudomásul veszi, hogy amennyiben a képviselő-testület a lakás kijelölését határozattal visszavonja, köteles a lakást a jogviszony megszűnésének napjától számított 30 napon belül visszaadni.

A bérbeadásra okot adó körülmény az volt, hogy Gáspár Imre a Balatonberényi Polgármesteri Hivatal, később a Balatonkeresztúri Közös Önkormányzati Hivatal alkalmazottja volt, közszolgálati jogviszonya 2018. február 5-én szűnt meg.

A Balatonberény, Bartók u. 6. szám alatti épületkomplexumban az ingatlannyilvántartás szerint két lakás található, 41/10 hrsz alatt a Bartók u. 6/A. , míg a 41/11 hrsz. alatt a Bartók u. 6/B. szám alatti lakások.

Gáspár Imre által lakott épületrész a fenti két ingatlanból került leválasztásra és kialakításra, összesen 38 m2-en, 1db lakószoba, 1 db előszoba, 1 db főzőfülke és 1 db fürdőszoba helyiségekkel. Ezt a „lakást” jelöli a szerződés Bartók u. 6/B. szám alatti címmel, ami ténylegesen a temető melletti lakás címe.

Az önkormányzat sikeres pályázata eredményeként a teljes épület (hivatalosan az abban található 41/10 és 41/11 hrsz-ú lakások) felújítása fog megtörténni, várhatóan a kivitelezési munkálatok még ez év nyarán elkezdődnek. A lakások kizárólag szolgálati lakásként hasznosíthatóak, bérbeadhatóak.

Gáspár Imre bérlő által bérelt lakás jogilag nem létezik ( az ingatlannyilvántartásba nincs bejegyezve), a bérlő már nem áll jogviszonyban a közös hivatallal, az épület felújítása miatt az ott lakóknak ki kell költözniük és a pályázati kötöttség miatt (10 év) a lakások kizárólag csak szolgálati lakásként lesznek bérbeadhatóak úgy, hogy a bérbeadó az önkormányzat lesz.

Fentiekre tekintettel javaslom, hogy a bérlővel megkötött bérleti szerződést a jelenlegi bérbeadó, azaz a Balatonberényi Nonprofit Kft –a képviselő-testület határozata alapján- írásban mondja fel 2025. május 31. napjával azzal, hogy a bérlő legkésőbb a bérleti jogviszony megszűnését követő 30 napon belül köteles kiköltözni és a bérleményt visszaadni.

**Döntési javaslat:**

**Balatonberény Község Önkormányzata Képviselő-testületének ../2025.(IV.25.) határozata Gáspár Imre balatonberényi lakossal megkötött bérleti szerződés megszűntetéséről**

Balatonberény Község Önkormányzatának Képviselő-testülete Gáspár Imre bérlőként történő kijelölését visszavonja és felkéri a Balatonberényi Nonprofit Kft-t, mint bérbeadót, hogy a bérlővel 2007. április 2. napján megkötött bérleti szerződést 2025. április 30-ig írásban mondja fel azzal, hogy a bérleti jogviszony megszűnésének időpontja 2025. május 31. napja, melyet követően a bérlő 30 napon belül köteles a bérleményt a bérbeadó részére visszaadni.

Határidő: ügyvezető értesítése azonnal

Felelős: Druskoczi Tünde polgármester

Balatonberény, 2025. április 22.

Druskoczi Tünde sk.

polgármester