**JAVASLAT**

**"Együtt ebédel a Falu"**

Balatonberény, 2025.

**Bevezetés és a projekt érvelése:**

Bármely helyi kulturális, gasztronómiai, egészségügyi, egyéb már szervezés alatt álló

helyi- társadalmi programokhoz ráépíthető!

Így pl. akár majd az induló „Egészséges Falu” projekt részeként is, amikor a program túlmutatva, - önmagában is társadalmileg fontos üzenetén -, az egészséges étkezésre vonatkozó figyelemfelhívást is központi témává tehetné.

Ugyanakkor jelentősége okán *önmagában is megálló közéleti és média eseményként is megfontolásra érdemes!*

Tekintettel a község nagyságrendjére, forráslehetőségeire, és marketing stratégiájára, - amely a falunkat kiemelné és egyedivé tenné a környező és általában a Balaton környéki és magyarországi rendezvények sűrűjéből-, érdemes lenne önmagában megvalósítani!

Ráadásul, mint kezdeményező település későbbi, földrajzi kiterjesztése és elterjedése is községünkhöz kötődne!

**A rendezvény üzenete:**

Az „együtt ebédel a falu” megfogalmazás és a ténylegesen lezajló esemény demonstrálja, és mint értéket közvetíti a helyi összetartozást, a "valódi" közösség szükségességét és egyúttal létrejöttét. Ezt szimbolizálja, hogy a szűkebb család, a rokonság, a barátok, de a szomszédok és a szomszéd utca lakói is egyszerre. egy időben tudnak összefogni, együttműködni.

A program üzenete, hogy e látszólag mindennapi eseményben, a közös étkezésben, – amely még a kisebb közösségekben, a családban is egyre kevésbé valósul meg–, de azon túl is képesek vagyunk nemre, korra, politikai hovatartozásra függetlenül vagy bármely más különbözőségünkön felülemelkedni, közösen cselekedni. Ez azt az érzetet is erősítheti, hogy igenis képesek vagyunk bármely kedvezőtlen külső és belső körülmény ellenére újra hitet adni önmagunknak és a jó célok érdekében összefogással azt sikerre vinni. A színes, szinte játékos program, – amely a magyar ember számára oly kedves étkezéshez kapcsolódik–, később e projekt elterjedése okán, egyúttal a lakóhelyi környezeten túl, a környezet, környező települések, akár az egész ország jobbítása, együttes építése sikerességének hitét is erősítheti.

A projektnek így közvetlen és áttételes üzenete is van.

Egyben eddig még nem létező Guinness rekordkísérletként is bejelenthető volna. (Tudomásom szerint ennek azért további szervezési és költségvetési oldala is lenne, de ez is megfontolandó lehetőség!)

**A program tartalma**

A Községben a kijelölt helyszínen egyszerre és egy időben, a déli harangszó után ebéd fogyasztására ülnek le a polgárok. Lehetőség szerint szabadtéren (sporttelep, park), vagy nagy közösségi zárt térben, (étterem, kulturális intézmény), fogyasztják el a résztvevők az ebédet.

Az étel elkészítését és előállítását illetően több lehetőség is látszódik.

1. Amennyiben a község költségvetése megengedi, vagy kellő szponzoráció szerezhető, úgy az étket a falu biztosítja.

2. Amennyiben erre nincs lehetőség a helyi civil szervezetek bevonásával, velük egyeztetve készítenék ők el, - a máskor, más alkalommal általuk egyébként is megszervezett főzőprogram kapcsán ezt megteszik.

3. Mindenki a maga által készített étket hozza és fogyasztja el.

A legjobb természetesen az első verzió lenne.

*(A program továbbfejlesztésekor, pl. az említett "Egészséges falu" projektben két típusú előzetesen meghirdetett étkekből lehetne választani. Egy „egészséges” logikájú ételből, melynek alapanyagai és az elkészítés módja az egészséges táplálkozás alapelvei szerint kerül megtervezésre és egy „hagyományosból”. Az „egészséges” étel fogyasztása a projekt másik,- hangsúlyos és kommunikációs prioritással kezelt-, eleme lehetne.)*

Ha nem ragaszkodunk úgymond az „egészséges étkekhez”, a projekt akkor is sikeres tudna lenne, ha ez bográcsozás, vagy bármely más jellegzetes módon készült étel fogyasztásával járna.

A helyi(!) résztvevőket, illetve azok számát pontosan regisztrálni kellene!

Ha a program más rendezvénnyel összevontan kerülne megrendezésre, akkor az ebéd elfogyasztása után a községben egyéb programok tervezhetők. Az esemény lehetőséget biztosít a különböző elektronikus médiumok riportjaira, az alap koncepcióhoz illeszkedő más rendezvények, vásárok, kiállítások szervezésére is, stb.

A projekt alkalmas lehetőségnek látszik a helyi és az ország gazdasági szereplőinek a támogató bevonására is.

**A program továbbfejlesztési lehetősége:**

Amennyiben merünk nagyot gondolni, akkor a projekt a támogató(k) megfelelő megnyerésével valóban messze túljuthat községünk határain túl is. A falunkban történő indítása után évről-évre ki lehet bővíteni a résztvevők körét, a helyszíneket. (Így pl. a három-négy egymás környezetében lévő településre, Balatonkeresztúr, Balatonmáriafürdő, Balatonszentgyörgy, Vörs...stb.) Később bevonhatók lehetnek a „Berény” társközségek, az erdélyi testvérfalunk, és egyre táguló kör is elképzelhető megfelelő támogatás mellett. Néhány év alatt akár Somogy megye, Balaton környéki települések, egészen az „Együtt ebédel az ország”, a Kárpát medence elképzelés is akár elérhető.

Ehhez már valóban szükségesek a jelentős forrásokat mozgósítani képes gazdasági szereplők szponzorációi, a media támogatása. Ennek szervezése már nyilván meghaladja a saját erőforrásainkat, de mint kezdeményezők, ötletgazdák, akár a projekt egyfajta „know-how”- jának, „licence” - nek tulajdonosai a község anyagi erőforrásai is bővíthetők lehetnek.

Amennyiben a projektjavaslatot elfogadjuk és a Képviselőtestület azt támogatja az alábbi operatív teendők elvégzése szükséges;

***Tehát a teendők csoportosítása;***

1. Képviselőtestület döntése a program megszervezéséről, és ahhoz kapcsolódó néhány KT. kompetenciáját illető néhány fontos részletkérdésről (Ld. alább!)

2. Időpont és helyszín kiválasztása;

* javasolt időpont: valamelyik hét vége, szombat 12.00
* helyszín: sportpálya, faluház udvaram erdei iskola udvara (rossz idő esetére alternatív zárt tér - Művelődési Ház?)

3. A program meghirdetése, résztvevők meghívása;

* Plakátok, szórólapok, újság
* On-line felületek
* Külön figyelem az idősekre (Nyugdíjas Egy.), az egyedül élőkre (Vöröskereszt), a gyermekes családokra
* Országos media-felületek

# 4. Az étkezés és étkek előállításának megszervezése;

* Önkormányzat által finanszírozott étel/vagy
* Egyesületek által készített étkek/
* Lakosok egyedileg készített, hozott étkeik

# 5. Egyéb feltételek;

* alapanyagok, eszközök, asztalok, székek,
* szemétgyűjtő helyek,
* utótakarítás

# 6. Önkéntesek és segítők bevonása;

* önkormányzati dolgozók, egyház, civil egyessületek
* feladatkiosztás: főzés, pakolás, technikai háttér

# 6. Költségvetés, egyéb források, és szükséges feltételek;

* önk.-i költségvetés - pályázat,
* helyi vállalkozók, szponzorok,

# 7. Esetleges egyéb programok - kísérő események;

* gyermekeknek játszósariok - felügyelet,
* kézműves foglalkozás,
* zene, tombola

# 8. Utókommunikáció - dokumentáció

* fotók, videó, drónfelvétel
* a programról beszámolók eljuttatása a különböző mediumokhoz
* ehhez szükséges hozzájáruló aláírás a beléptetésnél
* egyébként is feszes dokumentáció (a résztvevők számát!...esetleg egyéb adatait illetően)

# 9. Tartalék terv rossz idő esetére (ld. fent!)

Fontos és kényes szempont, hogy a program a falu lakossságának sszól, értük és velük!

Tehát, a faluban bejelentett lakhellyel rendelkezők vehetnek részt, és én ide számítanám a nyaralótulajdonosokat is. (Kérdés, hogy míg az előbbi lakcímkártyával ellenőrizhatóő az utóbbi miképp tehető meg?).

Készítette

dr. Várszegi József

Balatonberény, 2025.04.20.