**E L Ő T E R J E S Z T É S**



Balatonberény Község Önkormányzat Képviselő-testületének

**2025. április 25-i**

**nyilvános ülésére**

**Tárgy:**

**Balatonberény település csapadékvíz elvezető rendszerével**

**kapcsolatos önkormányzati feladatokról**

**Előadó:**

**Druskoczi Tünde**

**polgármester**

**Tisztelt Képviselő-testület!**

1. 2025. január 31-én módosult az egységes elektronikus közműnyilvántartásról szóló 324/2013. (VIII. 29.) Kormányrendelet és ehhez kapcsolódóan a vízgazdálkodási hatósági jogkör gyakorlásáról szóló 72/1996. (V. 22.) Kormányrendelet.

A 324/2013. (VIII. 29.) Kormányrendelet 11. § (3) bekezdésében foglaltak szerint azon települési önkormányzat belterületén található, közterületi csapadékvíz-elvezető rendszert üzemeltető helyi önkormányzatok, akik nem alakítottak ki adatszolgáltatást az e-közmű felé a magyar építészetről szóló 2023. évi C. törvény hatálybalépésével összefüggő egyes kormányrendeletek módosításáról szóló 285/2024. (IX. 30.) Korm. rendelet hatálybalépését megelőzően, a közművezetékekre vonatkozó adatokat e rendelet szerint 2025. április 1-jétől kötelesek naprakészen szolgáltatni.

Ennek hiányában a vízügyi hatóság a 9/E. § szerinti jogkövetkezményeket alkalmazza.

A jogszabálymódosítások eredményeként a vízügyi hatóság, mint felügyeleti hatóság rendszeresen adatot szolgáltat az e-közmű rendszer irányába a települési önkormányzat belterületén található, közterületi csapadékvíz-elvezető rendszerekről. Az adatszolgáltatás a vízügyi hatóság részéről a vízgazdálkodásról szóló 1995. évi LVII. tv. 33. § (1) bekezdés szerint vezetett vízikönyvi nyilvántartás alapján történik.

A fenti jogszabályváltozások érintik Balatonberény Község Önkormányzatát is az E-közmű irányába történő az adatok előállítása, adattárolások, nyilvántartások, adatszolgáltatások, ügyintézések tekintetében.

Ennek érdekében felvettük a kapcsolatot a Lecnher Tudásközpont Nonprofit Kft.-vel, a Baranya Vármegyei Kormányhivatal Tűzvédelmi, Iparbiztonsági és Vízügyi Hatósági Főosztály Vízügyi és Vízvédelmi Osztályával. Érdemi választ nem kaptunk, így a Folyammérnöki Tanácsadó Iroda Kft. megkeresésére tájékoztatást kértünk a feladatok teljesítésére vonatkozóan, akik 2025. április végére ígértek részletes leírást, és várható bekerülési költséget a feladatok teljesítésére vonatkozóan.

Az egyeztetések során annyi egyértelművé vált, hogy Balatonberény Község Önkormányzata szakmai és (tér)informatikai segítés nélkül a jogszabály által előírt feladatokat önállóan nem, csak arra alkalmas gazdasági társaság bevonásával – egyszerű beszerzési eljárás keretében - tudja teljesíteni.

Kérem a Tisztelt Képviselő-testületet, hogy a fentiek ismeretében tárgyalják meg az előterjesztést, és döntsenek az E-közmű rendszerrel kapcsolatos önkormányzati feladatok előkészítéséről, elindításáról azzal, hogy a részletes feladatok, költségek ismeretében a későbbi képviselő-testületi ülésen határoznak a 324/2013. (VIII. 29.) Kormányrendelet 11. § (3) bekezdésében foglaltak szerinti E-közmű rendszerrel kapcsolatos önkormányzati feladatok teljesítéséről, a beszerzési eljárás megindításáról.

Döntési javaslat:

**Balatonberény Község Önkormányzata Képviselő-testületének ../2025.(IV.25.) határozata Balatonberény település csapadékvíz elvezető rendszerével**

**kapcsolatos önkormányzati feladatokról**

Balatonberény Község Önkormányzatának Képviselő-testülete megismerte és megtárgyalta a fenti jogszabályváltozások kapcsán az E-közmű rendszerrel kapcsolatos önkormányzati feladatokra vonatkozó tájékoztatást.

A képviselő-testület a későbbi ülésein dönt a 324/2013. (VIII. 29.) Kormányrendelet 11. § (3) bekezdésében foglaltak szerinti E-közmű rendszerrel kapcsolatos önkormányzati feladatok teljesítése érdekében a szükséges intézkedések megtételéről, az esetleges beszerzési eljárás megindításáról.

Határidő: értelemszerűen

Felelős: Druskoczi Tünde polgármester

1. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról rendelkező 234/2011. (XI.10.) Kormányrendelet 27. § (2) bekezdése, valamint a vizek kártételei elleni védekezés szabályairól szóló 232/1996. (XII.26.) Kormányrendelet 8. § (1) bekezdés b) és d) pontjai ismertetik a vízkárelhárítási és védelmi tervekkel kapcsolatos teendőket.

A 234/2011. (XI. 10.) Kormányrendelet értelmében a polgármestereknek szükség esetén soron kívül, egyéb esetben miden év március 31-ig felül kell vizsgálniuk a veszélyelhárítási terveket és azok mellékleteit. Az önkormányzati területeken védekezésre kötelezettek a helyi önkormányzatok, a felkészülés keretében az önkormányzatok kötelezettsége a védekezési tervek elkészítése, a meglévő tervek évenkénti felülvizsgálata. A vízkárelhárítási tervek is ebbe a körbe tartoznak.

Balatonberény település vízkárelhárítási tervének utolsó felülvizsgálata 2019-ben történt meg, azóta tervkorszerűségi vizsgálatra nem került sor.

A vízkárelhárítási terv felülvizsgálata során lehetőség van helyszíni bejárásra, javaslatok megtételére, a szükséges beavatkozások meghatározására a rendelkezésre álló források figyelembevétele mellett.

Fentiek ismeretében javaslom, hogy Balatonberény Község Önkormányzatának Képviselő-testülete döntsön Balatonberény település vízkárelhárítási tervének felülvizsgálatára vonatkozóan – a feladat elvégzésére alkalmas 3 vízügyi szervezet/szakember meghívásával- a beszerzési eljárás elindításáról.

Döntési javaslat:

**Balatonberény Község Önkormányzata Képviselő-testületének ../2025.(IV.25.) határozata Balatonberény Vízkárelhárítási tervének felülvizsgálatáról**

Balatonberény Község Önkormányzatának Képviselő-testülete megismerte és megtárgyalta a fenti jogszabályok kapcsán Balatonberény település vízkárelhárítási tervének felülvizsgálatával kapcsolatos feladatokat. Balatonberény Község Önkormányzatának Képviselő-testülete úgy dönt, hogy Balatonberény település vízkárelhárítási tervének felülvizsgálatára vonatkozóan – a feladat elvégzésére alkalmas 3 vízügyi szervezet/szakember meghívásával - a beszerzési eljárást elindítja.

A képviselő-testület felhatalmazza a polgármestert a beszerzési eljárás előkészítésére, lefolytatására.

Határidő: értelemszerűen.

Felelős: Druskoczi Tünde polgármester

Druskoczi Tünde sk. polgármester