**E L Ő T E R J E S Z T É S**

****

Előterjesztés

Balatonberény Község Önkormányzata Képviselő-testületének

**2025. április 25-i**

**nyilvános ülésére**

**Tárgy:**

**A Balatonberényi Nonprofit Kft-vel megkötött közszolgáltatási (feladat átadási) szerződés módosítása**

**Előadó:**

**Druskoczi Tünde**

**polgármester**

Tisztelt Képviselő-testület!

Az önkormányzat sikeresen pályázott a BFT által kiírt pályázat keretében „Szolgálati lakások kialakítása Balatonberényben” című, P-SZL-21/2024 regisztrációs számú pályázatával. Az elnyert támogatás összege a BFT 2025. március 19-i döntése alapján nettó 33.718.100 Ft, az önkormányzat által biztosított saját forrás összege nettó 22.478.733 Ft.

A projekt megvalósulási helye a Balatonberény 41/10 hrsz-ú, természetben Bartók u. 6/A. és a Balatonberény 41/11 hrsz-ú, természetben Bartók Béla utca 6/B. szám alatti lakások, melyek közül a 6/B. házszámú lakáshoz 2 darab garázs is tartozik.

Mivel a projekt Támogatottja Balatonberény község Önkormányzata, a benyújtott pénzügyi terv alapján a kiadások és a szolgálati lakások bérbeadásából származott bevételek is az önkormányzatnál kell, hogy megjelenjenek, ezért a szolgálati lakások bérbeadója kizárólag Balatonberény Község Önkormányzata lehet.

A Balatonberényi Nonprofit Kft-vel az önkormányzat 2013. június 4-én kötött közszolgáltatási (feladat átadási) szerződést, melyben valamennyi önkormányzati tulajdonban lévő ingatlan bérbeadását átadta a Kft részére. A fenti szerződés 2020. május 28. napjával úgy módosult, hogy a bérbeadó továbbra is a Kft, azonban a bérbeadásra vonatkozó pályázati kiírás és bírálat feltételeinek meghatározása, valamint a bérlő kijelölési jog a képviselő-testület kizárólagos hatáskörébe tartozik.

A nyertes pályázatra tekintettel indokolt a fenti szerződés módosítása oly módon, hogy a szolgálati lakások és az azokhoz tartozó egyéb helyiségek bérbeadója Balatonberény Község Önkormányzata, egyéb önkormányzati tulajdonok esetében pedig továbbra is a Balatonberényi Nonprofit Kft legyen. Egyúttal a szerződés aktualizálásra kerül a szerződő felek képviselőinek változása, valamint az Mötv.-ben felsorolt, és a Kft-t érintő kötelező önkormányzati feladatok körében.

Előterjesztésemhez csatolom a módosításokkal egységes szerkezetbe foglalt közszolgáltatási (feladat átadási) szerződést, melynek javaslom a T. Képviselő-testület általi elfogadását.

Döntési javaslat:

**Balatonberény Község Önkormányzata Képviselő-testületének ../2025.(IV.25.) határozata a Balatonberény Nonprofit Kft-vel megkötött közszolgáltatási (feladat átadási) szerződés módosításáról**

Balatonberény Község Önkormányzatának Képviselő-testülete elfogadja az előterjesztés mellékletét képező, a Balatonberényi Nonprofit Kft-vel megkötött és módosításokkal egységes szerkezetbe foglalt közszolgáltatási (feladat átadási) szerződést és felhatalmazza a polgármestert annak aláírására.

Határidő: 5 nap

Felelős: Druskoczi Tünde polgármester

Balatonberény, 2025. április 15.

Druskoczi Tünde sk.

polgármester